สังคมข่าวหุ้นนิวส์เวฟ
ตลาดหุ้นไทยล่าสุดปิดการซื้อขายที่ระดับ 1,573.37 จุด ปรับเพิ่มขึ้น 1.13 จุด พ่วงด้วยมูลค่าการซื้อขายรวม 6.6 หมื่นล้านบาท
16 ก.พ. 2560

ตลาดหุ้นไทยล่าสุดปิดการซื้อขายที่ระดับ 1,573.37 จุด ปรับเพิ่มขึ้น 1.13 จุด พ่วงด้วยมูลค่าการซื้อขายรวม 6.6 หมื่นล้านบาท
* ตลาดหุ้นไทยเมื่อวานเหวี่ยงกันแบบสุดๆ เปิดภาคเช้าวิ่งบวกได้ไม่ถึงครึ่งชั่วโมง จากนั้นไหลรูดดิ่งกระจายพร้อมกับไปปิดลบภาคเช้าอยู่ที่ 1,566 จุด
* แต่ภาคบ่ายหนังกลับเป็นคนม้วน พี่ SET เริ่มกลับมาทยอยฟื้นตัวขึ้น โดยเฉพาะหนึ่งชั่วโมงสุดท้ายก่อนปิดตลาด แรงซื้อไหลกลับเข้ามาท่วมท้น จนผลักดันให้ SET หวนปิดบวกได้อีกครั้ง
* โดยขาเข้าซื้อสุทธิพี่รายย่อยตะลุยเข้าเก็บหุ้นไป 3,601 ล้านบาท ตามด้วยบัญชีบริษัทหลักทรัพย์อีก 628 ล้านบาท ส่วนขาเทขายสุทธิพี่ต่างชาติสาดออกหนักสุด 2,543 ล้านบาท และสถาบันที่ร่วมขายอีก 1,686 ล้านบาท
* เริ่มกันด้วยหุ้นแรกขอเลือกพูดถึง PTTGC กันหน่อย เพราะถือเป็นหุ้นพระเอกที่ยืนบวกสวนช่วงตลาดลบได้เมื่อวาน
* โดยมีแรงหนุนสำคัญหลังปิดงบปี 59 โชว์ฟาดกำไรแรงทะลุ 25,000 ล้านบาท ดีกว่าที่หลายฝ่ายคาดกันไว้มาก
* ที่น่าจับตาไปกว่านั้น ล่าสุด ทาง PTT ในฐานะบริษัทแม่ ยังปรับโครงสร้างด้วยการโยกธุรกิจปิโตรเคมี 5-6 บริษัทในมือ ปตท. ย้ายไปไว้ที่ PTTGC แทน
* นั่นหมายความว่าจากนี้ไป PTTGC จะมีพอร์ตธุรกิจปิโตรเคมีที่เติบใหญ่ขึ้นไปอีกหนึ่งขั้น
* ซึ่งนี่ถือเป็นอีกหนึ่งปัจจัยบวกและอัพไซด์ใหม่ต่อราคาหุ้น PTTGC ต่อจากกรณีแผนนำลูกในเครืออย่าง “โกลบอลกรีนเคมิคอล” ขายไอพีโอในปีนี้ * จึงเรียกได้ว่าเป็นหุ้นที่มีข่าวดีล้นมือมากที่สุดในกลุ่ม ปตท. แล้วก็ว่าได้ แบบนี้อีกไม่นาน คงได้เห็นโบรกฯ ปรับราคาเป้าหมายขึ้นใหม่ขานรับแน่ * หุ้น EA-DEMCO ราคาดีดตัวเพิ่มขึ้นร้อนแรง ขานรับสัญญาณข่าวเชิงบวกกรณี ส.ป.ก.
* เมื่อวานทางกระทรวงเกษตรฯ และกระทรวงพลังงาน ถกหารือร่วมกันเพื่อหาทางออกของปัญหาวินฟาร์มใช้พื้นที่ ส.ป.ก.
* ความคืบหน้าที่เห็นขึ้นมาอีกหนึ่งขั้น คือการสั่งให้ ส.ป.ก. เร่งตรวจสอบข้อเท็จจริงใน 45 วัน
* ที่น่าติดตามไปกว่านั้น คือ ล่าสุด ส.ป.ก.เองยังพูดกันออกมาว่า กลุ่มบริษัทวินฟาร์มที่กำลังตรวจสอบข้อเท็จจริงเหล่านี้มีความแตกต่างกับกรณีของ เทพสถิต วินด์ฟาร์ม ที่เกิดปัญหา
* เนื่องจากกลุ่ม 15 บริษัทนี้ ได้ดำเนินการสร้างประโยชน์ต่อเกษตรกร
* ตรงนี้แหละถือเป็นสัญญาณเชิงบวกชั้นดีและช่วยหนุนให้ราคาหุ้น EA-DEMCO ดีดตัวขึ้นแรงขานรับนั่นเอง * หุ้น SQ โดนขายทำกำไรจนราคาหุ้นถอยกลับไปหลุดต่ำระดับ 5 บาท
* แต่ถือเป็นจังหวะน่าสนใจในการหาโอกาเข้าเก็บหุ้นเหมือนกันนะ เพราะในแง่พื้นฐานแล้วแข็งแกร่งอย่างมาก
* หลังจากล่าสุดบริษัทประกาศเข้าคว้างานเหมืองแร่ดีบุกไปร่วม 3,700 ล้านบาท
* จึงช่วยหนุนให้แบ็กล็อกในมือของ SQ ดีดขึ้นพรวดแตะระดับ 40,000 ล้านบาท ทันที
* ถ้าหยิบไปเทียบกับงบงวด 9 เดือนปี 59 ที่มีรายได้อยู่ประมาณ 2,000 ล้านบาท
* นั่นหมายความว่า ขณะนี้ SQ มีแบ็กล็อกที่สูงกว่าระดับรายได้หลายเท่าตัว และสามารถบุ๊คได้อีกยาวนานหลายปีจนเหมือนล็อกการเติบโตต่อเนื่อง
* ล่าสุด โบรกฯ ให้ราคาเป้าหมายใหม่ไว้สูงถึง 6 บาท อัพไซด์สวยกว่า 20% เลยขอฝากไว้ให้ลองพิจารณากันดู
* หุ้น LPN ช่วงรอบ 2-3 วันทำการล่าสุด วอลุ่มซื้อขายหุ้นไหลเข้ามาหนาแน่นไม่เบา
* งานนี้เป็นผลมาจากทางบริษัทประกาศจ่ายปันผลครึ่งหลังปี 59 สูงถึง 60 สตางค์ต่อหุ้น
* ดีดออกมาเป็นดิวิเดนด์ยีลด์เท่ากับสูงเฉียด 5% เมื่อเทียบราคาปิดเมื่อวาน 12.40 บาท
* โดยมีกำหนดขึ้นเครื่องหมาย XD ภายในวันที่ 21 ก.พ.นี้ แล้ว ใครอยากได้เงินปันผลหุ้น LPN อย่าช้านะ เพราะเหลือโอกาสให้เข้าซื้อได้แค่ 3 วันทำการเท่านั้น
* ปิดท้ายกันด้วยหุ้นน้องใหม่ บูรพา เทคนิคอล เอ็นจิเนียริ่ง หรือ ETE เข้าเทรดวันแรกทำราคาปิดงดงาม 5.75 บาท เพิ่มขึ้นเกือบ 37% จากราคาขายไอพีโอ 4.20 บาท * นับเป็นอีกบริษัทที่มีพื้นฐานการเติบโตที่น่าติดตาม เพราะมีศักยภาพทั้งในแง่การเจาะตลาดธุรกิจวิศวกรรม และยังมีรายได้ธุรกิจพลังงานทดแทน เข้ามาช่วยเสริมความมั่นคงยิ่งขึ้น
* ใครที่ได้หุ้นไปตั้งแต่ช่วงจองไอพีโอ ก็ขอแสดงความยินดีกันไว้ด้วย เพราะเท่ากับทุกท่านได้รับกำไรบานถ้วนหน้า  